সিপিএম মানেই তাঁর রাজনৈতিক প্রতিপক্ষ। সিপিএম মানেই মমতা বন্দ্যোপাধ্যায়ের মুখে এতদিন কটাক্ষ আর আক্রমণাত্মক বক্তব্য শুনতেই অভ্যস্ত হয়ে গিয়েছিলেন সাধারণ মানুষ। এবারে নরেন্দ্র মোদীকে কোণঠাসা করতে সেই সিপিএমের সঙ্গে কি হাত মেলাতে তৈরি তৃণমূল নেত্রী?
শনিবার নোট বাতিল নিয়ে নরেন্দ্র মোদী সরকারের বিরুদ্ধে আক্রমণ শানাতে গিয়ে সেই ইঙ্গিতই দিলেন মমতা বন্দ্যোপাধ্যায়। শুক্রবারই সিপিএম নেতৃত্ব অভিযোগ করেছেন, নোট বাতিলের আগেই রাজ্য বিজেপি বিপুল পরিমাণ টাকা ব্যাঙ্কে জমা দিয়েছে। অন্যদিকে নোট বাতিলরে সিদ্ধান্তের বিরুদ্ধে আগেই সমস্ত বিরোধীকে শক্তিকে একজোট হওয়ার ডাক দিয়েছিলেন মুখ্যমন্ত্রী মমতা বন্দ্যোপাধ্যায়। এদিন সাংবাদিক সম্মেলনে মমতা বন্দ্যোপাধ্যায় বলেন, ‘সিপিএমের সঙ্গে আমাদের নীতিগত পার্থক্য রয়েছে। ওরা আমাদের রাজনৈতিক প্রতিপক্ষ। কিন্তু এই ইস্যুতে সিপিএমও প্রতিবাদ করেছে। মায়াবতীজি, মুলায়ম সিংহজি, অরবিন্দ কেজরীবালও প্রতিবাদ করেছে। আমি সবার সঙ্গে কাজ করতে তৈরি। আমাদের সামনে থাকার দরকার নেই। আমরা পিছনেই থাকব। আমি আবার আবেদন করব, এই সরকারের বিরুদ্ধে সব বিরোধী দলের একজোট হওয়া উচিত।’ মমতার বক্তব্য থেকে পরিষ্কার, নোট বাতিল ইস্যুতে বিরোধী জোটে সিপিএম থাকলেও তৃণমূলের আপত্তি নেই।
আরও পড়ুন
ব্যাঙ্ক থেকে নবান্নে ফিরেই বিস্ফোরক মমতা। মোদী, জেটলির নাম করে আক্রমণ
৩০ ডিসেম্বরের পরে আবার কিছু হতে পারে! কীসের ইঙ্গিত মোদীর?
কিন্তু সিপিএম কি তৃণমূলের সঙ্গে এই ইস্যুতে হাত মেলাবে? শুক্রবার সিপিএম রাজ্য সম্পাদককে এই প্রশ্ন করা হয়েছিল। তিনি অবশ্য সেই সম্ভাবনা সরাসরি খারিজ করে দিয়েছেন। উল্টে সারদার টাকা নেওয়ার অভিযোগ রয়েছে যাদের বিরুদ্ধে, সেই তৃণমূলের সঙ্গে তারা থাকবেন না বলেই জানিয়ে দিয়েছিলেন সূর্যকান্ত মিশ্র।